**เอกสารประกอบการบรรยาย**

**หัวข้อ การพัฒนาแผนงาน/โครงการ และการบันทึกแผนงาน/โครงการ ในเว็บไซต์ฐานข้อมูล**

**โครงการบูรณาการขับเคลื่อนงานสร้างเสริมสุขภาวะและพัฒนากลไกสุขภาวะระดับพื้นที่ (2562-2563)**

โดยการสนับสนุน สำนักงานกองทุนสนับสนุนการสร้างเสริมสุขภาพ (สสส.), กระทรวงสาธารณสุข (กสธ.), สำนักงานหลักประกันสุขภาพแห่งชาติ (สปสช.) เขต 8 และสถาบันจัดการระบบสุขภาพ (สจรส.) มหาวิทยาลัยสงขลานครินทร์ (มอ.)

**กรอบเนื้อหา**

ประกอบด้วย ผู้มีส่วนได้ส่วนเสียกับ กองทุนหลักประกันสุขภาพในระดับพื้นที่/ท้องถิ่น , กรอบแนวคิดงานบริการสุขภาพ เพื่อ สร้างสุขภาวะ, ความเชื่อมโยงแผนงาน โครงการ กิจกรรม และกรอบแนวคิดการพัฒนาโครงการสร้างเสริมสุขภาพ และการฝึกปฏิบัติการบันทึกข้อมูล

**กองทุนหลักประกันสุขภาพในระดับพื้นที่/ท้องถิ่น (กองทุนสุขภาพตำบล)**

กองทุนหลักประกันสุขภาพในระดับพื้นที่/ท้องถิ่น (กองทุนสุขภาพตำบล) มีเป้าหมายหลัก คือ การเข้าถึงบริการ (ความครอบคลุม) และการสร้างเสริมสุขภาพ โดยมีงบประมาณสนับสนุนมาจากสามส่วน คือ สำนักงานหลักประกันสุขภาพแห่งชาติ องค์กรปกครองส่วนท้องถิ่น และเงินสมทบอื่น ซึ่ง เครื่องมือสำคัญของกองทุนฯในการขับเคลื่อนงานเพื่อให้บรรลุเป้าหมาย คือ งบประมาณ โดยขับเคลื่อนผ่าน โครงการ ที่เสนอขอจาก หน่วยบริการด้านสุขภาพในพื้นที่ หน่วยงานอื่น/ภาคประชาสังคม/กลุ่ม/องค์กร ในพื้นที่ ซึ่งหน่วยงานด้านสุขภาพในพื้นที่ได้แก่ คลินิกหมอครอบครัวและโรงพยาบาลสุขภาพตำบล กระทรวงสาธารณสุข และกองสาธารณสุข (กองอื่นๆที่รับมอบหมายงานด้านสาธารณสุข) ในส่วนภาคประชาสังคม/ชุมชน ส่วนใหญ่เป็น อาสาสมัครสาธารณสุข ชมรมผู้สูงอายุ เป็นต้น ทั้งนี้ประเด็นที่มีการขับเคลื่อนหลัก งานการเข้าถึงบริการ ได้แก่ การคัดกรอง ส่วนงานด้านการสร้างเสริมสุขภาพ ประเด็นหลัก ได้แก่ งานกิจกรรมทางกาย อาหาร ปัจจัยเสี่ยงหลัก คือ บุหรี่ สุรา ยาเสพติด ทั้งนี้ กลุ่มเป้าหมาย มีทั้งกลุ่มเฉพาะ จนถึงประชาชนทั่วไป

หัวใจสำคัญของการจัดบริการสุขภาพ คือ บริการที่ตอบสนองต่อปัญหาและความต้องการ โดยมีความสอดคล้องกับบริบทพื้นที่ เพื่อนำไปสู่ความยั่งยืนในการป้องกัน แก้ไขปัญหานั้น หรือ เกิดสุขภาวะที่พึงประสงค์ โดยการใช้ทรัพยากร/ทุน ทั้งในพื้นที่ และนอกพื้นที่ สนับสนุนการขับเคลื่อนระบบสุขภาพชุมชน ที่ประกอบด้วย ระบบบริการสุขภาพภาครัฐ/เอกชน และการจัดการสุขภาพของชุมชน ซึ่งมีฐานรากจาก บ้าน วัด โรงเรียน ที่เป็นโครงสร้างฐานรากของชุมชน เพื่อสร้างให้เกิดสุขภาวะ ของ ชุมชน

ดังที่กล่าวเบื้องต้น การขับเคลื่อนงานเข้าถึงบริการและการสร้างเสริมสุขภาพ ของกองทุนสุขภาพตำบล ขับเคลื่อนผ่าน แผนงาน โครงการ เพื่อให้เกิดพลังในการขับเคลื่อน การกำหนดแผนงาน และโครงการ จึงมีความจำเป็น ทั้งนี้ ตามกรอบแนวทางการบริหารจัดการกองทุน ใน คู่มือปฏิบัติงานกองทุนหลักประกันสุขภาพในระดับท้องถิ่นหรือพื้นที่ (ปี 2561) กำหนดโครงการไว้ 7 ลักษณะ คือ การสำรวจข้อมูล, การตรวจคัดกรอง, การเยี่ยมดูแล, การส่งเสริม/ฟื้นฟูสุขภาพ, การป้องกันและลดปัญหา และการฝึกอบรมให้ความรู้ ซึ่งในแต่ละโครงการฯ นั้น ต้องสร้างและกำหนดกิจกรรม ที่สอดคล้องกับบริบทชุมชนและอิงตามหลักวิชาการ

ทั้งนี้ ลักษณะกิจกรรมที่เกิดขึ้น สามารถแบ่งออกเป็นสองกลุ่มหลัก คือ กิจกรรมการปรับเปลี่ยนพฤติกรรมกลุ่มเป้าหมายโดยตรง เช่น การจัดกิจกรรมฐานเรียนรู้ เป็นต้น และกิจกรรมที่ปรับสภาพแวดล้อม ทั้งด้านสังคม กายภาพหรือภูมิศาสตร์ ตลอดจนการเพิ่มทรัพยากรเพื่อให้เกิดการปรับเปลี่ยนพฤติกรรมของกลุ่มเป้าหมาย ตัวอย่างเช่น การกำหนดเวลาขายบุหรี่ สุรา การห้ามโฆษณาเผยแพร่ การจัดเก็บภาษีในอัตราที่สูงเพื่อเพิ่มราคา เป็นต้น ทั้งนี้ กลุ่มเป้าหมายสามารถเป็นปัจเจกบุคคล ครอบครัว หรือกลุ่ม/ชุมชน ทั้งนี้ในท้ายที่สุดแล้วต้องการให้เกิดการเปลี่ยนแปลงพฤติกรรมกลุ่มเป้าหมายที่เป็นปัจจัยเสี่ยงกำหนดสุขภาวะของบุคคล ครอบครัว ชุมชน เพื่อให้เกิด สุขภาวะ

**ขั้นตอนหลัก ในการจัดทำแผนงาน/โครงการ**

ประกอบด้วย การเลือกปัญหา, การวิเคราะห์ผู้มีส่วนได้ส่วนเสีย, วิเคราะห์เหตุปัจจัยที่ก่อให้เกิดปัญหา, วิเคราะห์ทางเลือก และเลือกมาตรการในการแก้ไขปัญหา ที่สอดคล้องกับบริบท และทรัพยากรที่มี และสุดท้ายเขียนแผนงาน โครงการ เพื่อขอรับทุนสนับสนุนจาก กองทุนหลักประกันสุขภาพในระดับพื้นที่/ท้องถิ่น

**ขั้นตอนเลือกปัญหา**

มีหลักคิดพื้นฐาน คือ จำนวนผู้มีปัญหานั้น และความรุนแรงของปัญหา รวมถึงผลกระทบของปัญหานั้น ตัวอย่างเช่น โรคเบาหวาน จำนวนกลุ่มเสี่ยงและผู้ป่วยเบาหวาน ความรุนแรงของโรคแทรกซ้อน ผลกระทบที่เกิดขึ้นจากโรคเบาหวาน หรือ จำนวนผู้ดื่มสุราในชุมชน การเกิดอุบัติเหตุ การทะเลาะวิวาท และความรุนแรงในครอบครัวที่สืบเนื่องจากสุรา เป็นต้น

**วิเคราะห์ผู้มีส่วนได้ส่วนเสีย**

ประกอบด้วย กลุ่มเป้าหมาย ผู้ดำเนินกิจกรรม ผู้สนับสนุนการดำเนินกิจกรรม และผู้เสียผลประโยชน์ในการดำเนินกิจกรรมนั้นๆ เช่น โครงการเยี่ยมบ้านผู้ป่วยโรคเบาหวาน กลุ่มเป้าหมาย คือ ผู้ป่วยโรคเบาหวานที่ต้องการการดูแลพิเศษ ผู้ดูแล คือ care giver ผู้สนับสนุน คือ care manager หรือ โครงการงานวัดปลอดเหล้า กลุ่มเป้าหมาย คือ ผู้ดื่มสุรา ผู้ดำเนินการ คือ คณะกรรมการวัด ผู้สนับสนุน คือ ผู้นำชุมชน ผู้เสียผลประโยชน์ คือ ผู้ค้าปลีก/แผงขายเหล้า เป็นต้น

**วิเคราะห์เหตุปัจจัยที่ก่อให้เกิดปัญหา**

ทั้งปัจจัยหลัก และปัจจัยรองหรือปัจจัยเสริม ตัวอย่าง เช่น การบริโภคสุรา ซึ่งกลุ่มเป้าหมาย สามารถจำแนกได้ เป็นสามกลุ่มหลัก คือ กลุ่มเสี่ยง นักดื่มหน้าใหม่ นักดื่มหน้าเก่า และวิเคราะห์เหตุปัจจัยที่หนุนเสริมการดื่ม คือ ค่านิยมที่ไม่ถูกต้อง การขาดความรู้เกี่ยวกับผลจากการบริโภคสุรา การเข้าถึงสุรา ตลอดจนการเสพติด

จากกรอบเหตุปัจจัย วิเคราะห์ทางเลือกในการแก้ไขปัญหา โดยสามารถจำแนกเป็นสองกลุ่มหลัก คือ การปรับเปลี่ยนพฤติกรรม และการปรับปัจจัยแวดล้อมที่เอื้อให้เกิดการปรับเปลี่ยนพฤติกรรม

ในกรณี การลดการบริโภคสุรา ที่กำหนดเป็นเป้าหมายของแผนงาน สามารถเลือกโครงการเพื่อปรับเปลี่ยนค่านิยม หรือ การให้ความรู้ต่อกลุ่มเป้าหมาย นอกจากนี้ การลดแหล่งจำหน่าย หรือ การจำกัดเวลาการขายและการบริโภค ในชุมชน ก็สามารถดำเนินการได้ รวมถึงการกำหนดงานวัดปลอดเหล้า ซึ่งเป็นการปรับเปลี่ยนปัจจัยแวดล้อมเพื่อให้เอื้อต่อการลดปริมาณการบริโภคสุรา ในส่วนการคัดกรองและวินิจฉัยเพื่อค้นหาบุคคลที่ติดสุรา และนำมาบำบัดก็เป็นอีกโครงการฯที่จะช่วยลดการบริโภคสุรา ของคนในชุมชน

จากบริบทพื้นที่ ทรัพยากรที่มีหรือสามารถจัดหาได้ ศักยภาพของผู้ขอทุน ซึ่งล้วนเป็นเหตุปัจจัยที่จะช่วยให้โครงการนั้นบรรลุเป้าหมาย ให้นำมาเป็นแนวทางการพิจารณาเลือกโครงการ/กิจกรรมที่จะดำเนินการ และจัดทำเป็นแผนงาน โครงการฯ ตามแบบเสนอโครงการฯ ที่กำหนด

ตัวอย่าง การเขียนแผนภูมิความสัมพันธ์ ในประเด็น “ขยะ” และ “สุขภาพ” ซึ่งแผนงานขยะ สามารถจัดทำโครงการย่อยทั้งแต่ โครงการคัดแยกขยะ โครงการขยะรีไซเคิล และอื่นๆ

**องค์ประกอบแบบเสนอแผนงาน/โครงการ/กิจกรรม ของกองทุนหลักประกันสุขภาพ**

ประกอบด้วย หลักการและเหตุผล เพื่อบอกว่า ทำไมจึงเลือกทำโครงการนี้ วัตถุประสงค์ เพื่อบอกว่า หากดำเนินการแล้วจะเกิดผลผลิตอะไรบ้าง วิธีดำเนินการเพื่อบอกว่า จะทำกิจกรรมอะไร กลุ่มเป้าหมาย เพื่อบอกว่า โครงการ/กิจกรรมนี้จะดำเนินการกับใคร ระยะเวลา เพื่อบอกว่า โครงการ/กิจกรรมนี้จะใช้เวลาดำเนินการมากน้อยเท่าไหร่ สถานที่ดำเนินการ เพื่อบอก ขอบเขตพื้นที่ของโครงการ งบประมาณ เพื่อบอกถึงทรัพยากรที่ต้องใช้ และผลที่คาดว่าจะได้รับ เพื่อบอกว่า หากดำเนินการโครงการนี้แล้วเสร็จจะส่งผลให้เกิดการเปลี่ยนแปลงอะไรขึ้น

สำหรับ เว็บไซต์ช่วยพัฒนาแผนงานโครงการฯ มีเนื้อหาล้อไปกับ แบบเสนอโครงการ/กิจกรรม กองทุนสุขภาพตำบล แต่ลำดับอาจแตกต่างกันบ้าง และมีการเพิ่ม ความสอดคล้องกับแผนงาน และการระบุสถานการณ์ / ขนาดของปัญหา

**ขั้นตอน การพัฒนา/บันทึกข้อมูล แผนงานโครงการ**

ต้อง (1) สมัครเป็นสมาชิกเว็บไซต์ ก่อน จึงจะสามารถเข้าสู่รายการ (เมนู) (2) การเขียนโครงการเพื่อขอรับทุน จากนั้น จึงเป็นการ(3) กรอกชื่อโครงการ ปีงบประมาณที่ต้องการเสนอ และเลือกพื้นที่ (จังหวัด) ที่เป็นที่ตั้งกองทุนสุขภาพตำบล แล้วจึงเริ่ม (4) พัฒนาโครงการฯ โดยการกรอกข้อมูล ตามที่เว็บไซต์กำหนด เมื่อแล้วเสร็จการบันทึกข้อมูล ระบบก็จะสร้างเอกสารตามแบบเสนอโครงการ โดยอัตโนมัติ ซึ่งจะอยู่ในรูปแบบ pdf ไฟล์ จากนั้น ผู้เสนอขอทุนก็สามารถ (5) ส่งโครงการฯได้ โดยเลือก ไอคอน ส่งโครงการ ซึ่งจะส่งผลให้ แบบเสนอโครงการฯนี้ถูกเก็บไว้ในฐานข้อมูลของเว็บไซต์ ซึ่ง ผู้รับผิดชอบกองทุนฯ คณะกรรมการกองทุนฯ สามารถเข้ามาอ่าน พิจารณา และให้ความเห็นได้ รวมถึงผู้ขอทุนสามารถติดตามสถานภาพการโครงการได้